Agt vas oor perlemoenAgt vermeende perlemoenstropers is naby Robbeneiland in die Wes-Kaap in hegtenis geneem. (Argieffoto ter illustrasie) Agt vermeende perlemoenstropers van Hawston en Houtbaai is Woensdag naby Robbeneiland in die Wes-Kaap in hegtenis geneem. Die mans, almal tussen 25 en 32 jaar oud, is met perlemoen met ’n straatwaarde van sowat R345 000 in hulle besit betrap. Volgens kapt. FC van Wyk, polisiewoordvoerder, het lede verbonde aan die grenspolisie in Kaapstad en die departement van landbou, bosbou en visserye die gebied om Robbeneiland vroegoggend gepatrolleer toe hulle die rubberboot gewaar het. “By nadere ondersoek het die beamptes die mans met duiktoerusting en sakke vol perlemoen aan boord betrap. “Daar is ook beslag op die sewe meter lange rubberboot ter waarde van R350 000 gelê.” Die verdagtes sal eersdaags in die Kaapstad-landdroshof verskyn. Aanklagte van oortredings ingevolge die Wet op Marienehulpbronne, Wet op Nasionale Omgewingsbestuur asook die Rampbestuurswet vanweë die verbreking van die aandklokreël ingevolge die vlak 4-inperkingsmaatreëls te midde van die Covid-19-pandemie staar hulle in die gesig.